En fejl i de digitale afgangsprøver for landets 9. klasser kan have betydet, at elever har fået en forkert karakter i geografi og biologi, siden de digitale prøver blev indført i fagene i 2007.

Det erkender Undervisningsministeriet, efter at Styrelsen for It og Læring i går opdagede en fejl i en digital læseprøve, som 13.600 elever tog som en del af et pilotforsøg i sidste uge.

Fejlen i den digitale læseprøve er nemlig også til stede i de digitale geografi- og biologiprøver, som en del af hver afgangsårgang i folkeskolen har været oppe i de sidste 8 år.